যোগীরাজ্যে খুনের মামলায় গ্রেফতার হিন্দু মহাসভার জাতীয় স্তরের নেত্রী

ওয়েব ডেস্ক: যোগীরাজ্যে খুনের মামলায় গ্রেফতার হিন্দু মহাসভা কর্মকর্তা। স্থানীয় ব্যবসায়ী অভিষেক গুপ্তা হত্যাকাণ্ডে (Businessman Murder Case) জড়িত থাকার অভিযোগে সর্বভারতীয় হিন্দু মহাসভার (All India Hindu Mahasabha) জাতীয় সাধারণ সম্পাদক পূজা শক্তুন পাণ্ডেকে (Pooja Shakun Pandey) গ্রেফতার (Arrest) করল পুলিশ। শুক্রবার গভীর রাতে রাজস্থানের ভরতপুর জেলার আগরা-জয়পুর হাইওয়ের লোধা বাইপাস সংলগ্ন এলাকায় তাঁকে গ্রেফতার করা হয়। শনিবার তাঁকে আদালতে পেশ করা হলে বিচারক তাঁকে জেল হেফাজতে পাঠানোর নির্দেশ দেন।

ব্যবসায়ী খুনের মামলায় এটি চতুর্থ গ্রেফতার। এর আগে পুলিশ গ্রেফতার করেছিল পূজার স্বামী অশোক পাণ্ডে এবং দুই ভাড়াটে খুনি—মোহাম্মদ ফজল ও আসিফকে। তদন্তকারীদের দাবি, পাণ্ডে দম্পতির নির্দেশেই এই হত্যাকাণ্ড ঘটানো হয়েছিল। সেই কারণেই এবার স্বামী ও স্ত্রী, দুজনকেই পাঠানো হল শ্রীঘরে।

আরও পড়ুন: অযোধ্যায় ‘দীপোৎসব’, ৫৬ ঘাটে জ্বলে উঠবে ২৮ লক্ষ প্রদীপ

ঘটনাটি ঘটে গত ২৬ সেপ্টেম্বর। উত্তরপ্রদেশের (Uttar Pradesh) আলিগড়ের খেরেশ্বর মন্দির ক্রসিংয়ের কাছে অভিষেক গুপ্তা তাঁর বাবা ও এক আত্মীয়ের সঙ্গে বাসে ওঠার সময় গুলিবিদ্ধ হন। তাঁকে দ্রুত জওহরলাল নেহরু মেডিক্যাল কলেজ হাসপাতালে নিয়ে যাওয়া হলেও চিকিৎসকরা তাঁকে মৃত ঘোষণা করেন। তদন্ত চালিয়ে পুলিশ জানতে পারে যে, দীর্ঘদিন ধরে অভিষেক গুপ্তার সঙ্গে পাণ্ডে দম্পতির আর্থিক বিবাদ চলছিল। তার জেরেই ব্যবসায়ীকে খুনের ছক কষেন পাণ্ডে দম্পতি। এর মধ্যেই পাণ্ডে দম্পতির বাড়িতে ভাড়াটে খুনিদের নিয়মিত যাতায়াতের প্রমাণ পায় পুলিশ।

আলিগড়ের সিনিয়র পুলিশ সুপার নীরজ কুমার জানিয়েছেন, “এই মামলার সমস্ত প্রধান অভিযুক্তদের আমরা গ্রেফতার করেছি। খুব শীঘ্রই বিস্তারিত চার্জশিট আদালতে দাখিল করা হবে।” পুলিশ আরও জানিয়েছে, এই গ্রেফতারের মধ্য দিয়ে মামলার তদন্ত প্রায় শেষ পর্যায়ে পৌঁছেছে।